**Idegenforgalmi adó tájékoztató**

**Vészhelyzet megszűnéséig alkalmazandó**

A 696/2020. (XII. 29.) Korm. értelmében 2021. január 1-jétől a veszélyhelyzet megszűnéséig az idegenforgalmi adót az adó alanyának nem kell megfizetnie, az adó beszedésére kötelezettnek nem kell beszednie, befizetnie, a megállapított, de be nem szedett adót azonban – kivéve, ha annak összege nulla – be kell vallania az adóhatósághoz.

**Szálláshely üzemeltetés engedélyezése**

A szálláshely üzemeltetés engedélyezésével kapcsolatos eljárásról a Hatósági Ügyosztály Igazgatási Irodájánál, illetőleg az alábbi linkre kattintva tud tájékozódni:

<http://jozsefvaros.hu/onkormanyzat/ugy/165>

2018. január 1-jét követően az adózás rendjéről szóló 2017. évi CL. törvény (továbbiakban: Art.) alapján megváltoztak az idegenforgalmi havi adóbevallási kötelezettség teljesítésének egyes szabályai.

**A szálláshelyek üzemeltetőjének minden hónapról, a jogszabály által előírt formában és módon idegenforgalmi-adóbevallást vagy -** adókötelezettség hiányában **- nyilatkozatot kell tennie a tárgyhónapot következő hó 15-ig az önkormányzati adóhatóság felé!**

**Az adókötelezettség keletkezése**

Adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt.

**Adókötelezettség keletkezésének bejelentése**

Az adózó (adóbeszedésre kötelezett) szálláshely üzemeltetője az adókötelezettség keletkezését, annak bekövetkezésétől számított 15 napon belül jelenti be az önkormányzati adóhatóságnak.

**Az idegenforgalmi adó alapja**

Az idegenforgalmi adó módosításáról szóló 68/2011.(XI.21.) önkormányzati rendelet alapján 2012. január 1. napjától az idegenforgalmi **adó alapja a megkezdett vendégéjszakára eső szállásdíj***,* ennek hiányában a szállásért bármilyen jogcímen fizetendő ellenérték.

**Az idegenforgalmi adó mértéke az adóalap 4%-a.**

*A számított adó, illetve fizetendő idegenforgalmi adó összege: a tárgyhavi összes vendégéjszakára eső szállásdíj (Ft) csökkentve a figyelembe vehető törvényi mentes vendégéjszakákra eső szállásdíj (Ft) összegével, és szorozva az adó helyi rendeletben meghatározott mértékével.*

**Adóbevallási kötelezettség**

**A havi gyakorisággal teljesítendő idegenforgalmi adóbevallás az adózó (adóbeszedő) egyik fő eljárásjogi kötelezettsége.** Az adóbevallás tulajdonképpen egy adózói nyilatkozat, amelyben az adózó nyilatkozik azon adatokról, melyek az általa teljesítendő adókötelezettség azonosításához szükségesek. Az **adóbevallási kötelezettségének az adózó a jogszabály által szabályozott tartalommal meghatározott űrlapon tehet eleget.** Az adóbevallás tartalmazza az adózó azonosításához szükséges adatokat, továbbá az adómegállapítás során figyelembe veendő tényeket, körülményeket. A **szálláshely üzemeltetőnek tehát akkor kell adóbevallást benyújtania**, ha a tárgyhónapban **adóköteles és/vagy adómentes vendégéjszaka hasznosítás történt.**

Felhívjuk a figyelmet arra, hogy az adóbevallási kötelezettséget nem pótolja, ha az adózó az adót ugyan megfizette, de bevallást nem nyújtott be.

**Adóbevallási kötelezettség határideje**

Az Art. 2. melléklet II. pontjának A) 3. alpontja értelmében és a helyi adókról szóló 1990. évi törvény (Htv.) felhatalmazásával alkotott az idegenforgalmi adó helyi bevezetéséről szóló 57/2010. (XII.30.) önkormányzati rendelet 9. § alapján az adóbeszedésre kötelezettnek az általa beszedett **idegenforgalmi adóról a tárgyhónapot követő hónap 15-éig kell adóbevallást benyújtani**.

**Hogyan lehet adatbejelentést tenni**

A bevallást az adóhatóság által rendszeresített formanyomtatványon/űrlapon nyújtható be.

Elektronikusan az E-Önkormányzat portálon <https://ohp-20.asp.lgov.hu/nyitolap> az „Adóbevallás az idegenforgalmi adóról” szóló űrlap kitöltésével, vagy a <https://jozsefvaros.hu/onkormanyzat/ugy/103> oldalról letöltött „word” formátumú űrlap kitöltésével, majd azt az e-papír <https://epapir.gov.hu/> oldalon keresztül történő megküldésével.

Amennyiben elektronikus kapcsolattartásra nem kötelezett adózó vagy természetes személyként nem rendelkezik ügyfélkapuval úgy a fent megjelölt oldalról letöltött nyomtatványt papír alapon küldje meg a 1082 Budapest, Baross utca 63-67. levelezési címre.

**Nyilatkozat**

Speciális szabályként határozza meg a jogszabály, hogy **a bevallás benyújtásával egyenértékű az adózó által idegenforgalmi adónem vonatkozásában tett nyilatkozat, amelyben arról nyilatkozik, hogy a bevallás benyújtására az adott időszakban azért nem került sor, mert adókötelezettsége (adómentes bevétele sem) nem keletkezett.**

**Nyilatkozat benyújtás határideje**

Az Art. 2. melléklet II. pontjának A) 3. alpontja értelmében az adóbeszedésre kötelezettnek - **bevallási határidővel megegyezően** - az idegenforgalmi adóról a tárgyhónapot követő hónap tizenötödik napjáig kell adóbevallást kiváltó nyilatkozatot benyújtani.

Az **adózó szálláshely üzemeltető akkor tehet bevallást kiváltó nyilatkozatot, ha a tárgyhónapban sem adóköteles, sem adómentes vendégéjszaka hasznosítás nem történt. A nyilatkozat helyett „0" bevallás is benyújtható.**

**Az idegenforgalmi adó nyilatkozatot elektronikus úton a** <https://jozsefvaros.hu/onkormanyzat/ugy/103> oldalról letöltött „word” formátumú űrlap kitöltésével, majd azt az e-papír <https://epapir.gov.hu/> oldalon keresztül történő megküldésével.

Amennyiben elektronikus kapcsolattartásra nem kötelezett adózó vagy természetes személyként nem rendelkezik ügyfélkapuval úgy a fent megjelölt oldalról letöltött nyomtatványt papír alapon küldje meg a 1082 Budapest, Baross utca 63-67. levelezési címre.

**Elektronikus ügyintézésre kötelezett** (pl.: egyéni vállalkozó, gazdálkodó szervezet) **adózó/adóbeszedő az adóbevallást, vagy nyilatkozatot köteles elektronikus úton benyújtani.**

**Önellenőrzés**

Az Art. rendelkezései alapján adózó maga teljesíti adóbevallását, így **arra is lehetőséget biztosít számára a jogszabály, hogy a téves adatokat tartalmazó bevallását módosíthassa**. Az önellenőrzés tehát az önadózáshoz kapcsolódó adózói jog. **Az adózó az önellenőrzési jog alapján az adóhatóság által ellenőrzés alá még nem vont adóbevallását utólag módosíthatja, hibás bevallását/nyilatkozatát kijavíthatja.**

**Önellenőrizni kizárólag már benyújtott bevallást lehet**, azaz a késedelmes adóbevallást önellenőrzéssel pótolni nem lehet. **Önellenőrizni csak azt az adóbevallást lehet, amely nem a jogszabályban előírtaknak megfelelően tartalmazza az adót.** A vizsgált időszakra vonatkozóan önellenőrzés nem végezhető, ha az adóhatósági ellenőrzés megkezdődött. Ezen túlmenően az adóhatóság által utólag megállapított adót, illetve költségvetési támogatást sem lehet helyesbíteni

**Az idegenforgalmi adó megfizetése**

Az Art. 3. melléklet II. pontjának A) 3. alpontja, valamint az idegenforgalmi adó helyi bevezetéséről szóló 57/2010. (XII.30.) önkormányzati rendelet 8. § alapján értelmében az adóbeszedésre kötelezettnek az általa beszedett, vagy beszedni elmulasztott idegenforgalmi adót az adóbevallás benyújtására nyitva álló határnapig fizeti meg.

**Az adó beszedésére kötelezett az adót a beszedést követő hó 15. napjáig a JVÖ Tartózkodási idő utáni idegenforgalmi adó számla 11784009-15508009-03090000 javára fizetheti meg.**

Az adó- és illetékfizetési kötelezettség teljesíthető az E-Önkormányzat Portálon az elektronikus fizetési rendszer igénybevételével az alábbi elérhetőségen: <https://ohp-20.asp.lgov.hu/nyitolap>

Az adó-megfizetési kötelezettséget az adó beszedésére kötelezettnek akkor is teljesítenie kell, ha annak beszedését elmulasztotta.

A beszedésre kötelezett az adó összegének külföldi pénznemben történő megállapításakor, valamint az adónak az önkormányzati adóhatóság számára forintban való befizetésekor a Magyar Nemzeti Bank hivatalos – az adóévet megelőző esztendő utolsó napján érvényes - devizaárfolyamát veszi alapul.

Amennyiben a bejelentkezést követően valamely adatában változás áll be, akkor annak bejelentését a változás-bejelentési nyomtatványon tehetik meg.

**Eljárás díja:**

Az adóztatás és az adóigazgatási eljárás költségeit az önkormányzat viseli. Az idegenforgalmi adóval kapcsolatos eljárás az ügyfél/adózó számára díj, illeték és költségmentes.

**Ügyintézési idő:**

Az ügyintézési határidő a bejelentkezés, az adóbevallás az eljárásra hatáskörrel és illetékességgel rendelkező adóhatósághoz történő megérkezését követő napon kezdődik. Ha jogszabály eltérően nem rendelkezik, az ügyintézési határidő harminc nap.

**Eljáró hatóság**: jegyző

Ügyintézés helye: Budapest Főváros VIII. Kerület Józsefvárosi Polgármesteri Hivatal (1082 Bp. Baross u. 63-67.) Költségvetési és Pénzügyi Ügyosztály, Adóügyi Iroda, (II. emelet 217.)

**Ügyfélfogadás ideje: (2020. november 16-tól a személyes ügyfélfogadás szünetel!)**

Hétfő: 13.30 – 18.00

Szerda: 08.15 – 16:30

Péntek: 08.15 – 11.30

**Vonatkozó jogszabályok**

- A helyi adókról szóló 1990. évi C. törvény,

- Az adózás rendjéről szóló 2017. évi CL. törvény

- Az adóigazgatási rendtartásról szóló 2017. évi CLI. törvény,

- Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény,

- az idegenforgalmi adó helyi bevezetéséről szóló 57/2010. (XII.30.) önkormányzati rendelet.